КIуэкIуэ Казбек лэжьыгъэ IуэхукIэ щыIащ Шэджэм щIыналъэм
КъБР-м и Iэтащхьэ КIуэкIуэ Казбек щэбэт кIуам лэжьыгъэ IуэхукIэ щыIащ Шэджэм щIыналъэм.
Республикэм и УнафэщIым щIыгъуащ Шэджэм муниципальнэ щIыналъэм и щIыпIэ администрацэм и Iэтащхьэ Борсэ Юрий, КъБР-м ухуэныгъэмрэ псэупIэ-коммунальнэ хозяйствэмкIэ и министр Бэрбэч Алим, КъБР-м спортымкIэ и министр Хьэсанэ Ислъам, ухуакIуэ IуэхущIапIэхэм я унафэщIхэр.
КIуэкIуэ Казбек щыIащ «Спортыр ди псэукIэм и мардэщ» къэрал проектым хыхьэу 2020 гъэм Щхьэлыкъуэ къуажэм щаухуа универсальнэ спорт залым. Проектыр гъэзэщIэным хуаутIыпщауэ щытащ сом мелуан 48,5-рэ. Залым щIэлъщ баскетболым, волейболым, футбол цIыкIум зэрызыхуагъасэ Iэмэпсымэхэр, тренажер пэшрэ фитнес-центрри хэтщ. Спортзалым зыгъэпскIыпIэ, гъэсакIуэхэм, медицинэ лэжьакIуэхэм я пэшхэр, массаж щащI щIыпIэ хэтщ. Ухуэныгъэр спортым дихьэх дэтхэнэри, абыхэм зи узыншагъэмкIэ дагъуэ зиIэхэри яхэту, зыхуеину псомкIи къызэгъэпэщащ.
ЩIыналъэм и Iэтащхьэм щыгъуазэ зищIащ мыбы зэрызыщагъасэ щIыкIэм, спортсмен ныбжьыщIэхэм яIущIащ икIи епсэлъылIащ, ехъулIэныгъэ лъагэхэр зыIэрагъэхьэнуи ехъуэхъуащ. ГъэсакIуэхэр КIуэкIуэ Казбек дэгуэшащ я мурадхэмкIэ, щхьэлыкъуэдэсхэр нэхъыфIхэм хабжэу къызэрекIуэкIыр, спорт и лъэныкъуэкIэ я ехъулIэныгъэхэм я щыхьэту кубок 34-рэ зэраIэри жаIащ.
КIуэкIуэ Казбек апхуэдэуи щыIащ цIыкIуи 140-м ятещIыхьауэ Щхьэлыкъуэ къуажэм щаухуа сабий садми. Ар «Демографие» лъэпкъ проектым ипкъ иткIэ, цIыхубзхэм IэнатIэ яIэнымкIэ защIэгъэкъуэным хуэунэтIа программэм хыхьэу яухуащ — илъэсищ иримыкъуахэм щадэлэжьэным хуэщIащ IуэхущIапIэр. Сом мелуанищэм щIигъу зыхухаха а ухуэныгъэр унитхуу зэхэтщ. Абыхэм хэтщ цIыху тIощI-тIощI хъууэ гупибл зыщIэхуэну Iыхьэхэр (сабийхэм щадэлажьэ пэшышхуэр, щыжей, зытIэщIыпIэ-зыхуэпапIэ, хьэпшып гъэгъущыпIэхэр, шхынхэр щызэрахьэ, къабзагъэм щыкIэлъыплъ пэшхэр хэтщ дэтхэнэми). КъимыдэкIэ, медицинэ, процедурнэ кабинетхэр, щыжьыщIэ, ету щытрадзэ щIыпIэхэр яIэщ, макъамэм щыхурагъаджэ, сабийхэм я Iэпкълъэпкъым зыщрагъэукъуэдий, пщэфIапIэ, къуэдзэщ хуэдэ-хэмкIэ къызэгъэпэщащ. Сабий садым езым иIэжщ унэр зэрагъэплъ хьэкухэр, трансформатор подстанц, дизель-генератор хуэдэхэр. Зэман гъунэгъум сабий садым екIуалIэу щIадзэнущ сабийхэр.
КIуэкIуэ Казбек ухуакIуэхэр хъарзынэу зэрылэжьар, и теплъэкIи садыр зэрыдахэр, дэбгъуэн зэрыщымыIэр къыхигъэщащ, щIэблэм щадэлажьэ IуэхущIапIэ псори екIуу, сабийхэр зыгъэгуфIэу щытын зэрыхуейри дыщIигъуащ.
Яныкъуей къуажэм щыкIуам Iэтащхьэм зыщиплъыхьащ физкультурэ-узыншагъэр щрагъэфIа-кIуэ комплексым. Ар 2018 гъэм къуажэм и жылагъуэ зэгухьэныгъэхэм ухуэн щIадзауэ щытащ псапащIэ Iуэхухэм хухаха мылъкукIэ. 2019 гъэм республикэр а проектыр гъэзэщIэным хыхьащ: къэрал-уней зэдэлэжьэныгъэм ипкъ иткIэ ухуэныгъэм хухахауэ щытащ республикэ, муниципальнэ бюджетхэм щыщ мылъку. Дызэрыт илъэсым республикэ бюджетым щыщ мылъкукIэ ухуэныгъэр яухыну я мурадщ.
КIуэкIуэ Казбек апхуэдэу щыIащ Совет Союзым и ЛIыхъужь Байсултанов Алим и унэ-музейуэ а къуажэм дэтым. Республикэм и Iэтащхьэм удз гъэгъахэр игъэтIылъащ ЛIыхъужьым и бюстым деж, музейм зыщиплъыхьащ. Абы кхъухьлъатэзехуэ-истребитель хахуэм и гъащIэм теухуа дэфтэр уасэншэхэр щызэхуэсащ. ТекIуэныгъэ Иныр илъэс 75-рэ щрикъум ирихьэлIэу 2020 гъэм зэфIагъэкIыну яубзыхуауэ щыта Iуэхухэм хыхьэу музейр зэрагъэпэщыжауэ щытащ.
КIуэкIуэ Казбекрэ лIыхъужь хахуэм и къуэшым и къуэ Байсултанов Русланрэ тепсэлъыхьащ музейр адэкIи гъэлэжьэным ехьэлIа Iуэхухэм, щэнхабзэм республикэ мыхьэнэ зиIэ и IуэхущIапIэхэм ар яхэгъэхьэнымкIэ щыIэ Iэмалхэм. «Ар щIыхь зиIэ цIыхуу, Къэбэрдей-Балъкъэрым и къуэ пэжу щытащ, щIэблэм я дежкIэ щапхъэ нэсщ. Апхуэдэхэм я фэеплъыр хъумэн, гъэлъэпIэн хуейщ», — къыхигъэщащ республикэм и УнафэщIым.
КъБР-м и Iэтащхьэмрэ Правитель16ствэмрэ я пресс-IуэхущIапIэ.
